khistorydata/jeongjo-sjw-relations huggingface dataset:
정조 3년
己亥六月十八日初更一點。上御誠正閣。大臣諸承旨三司請對入侍時。領議政金尙喆。左議政徐命善。校理鄭淵淳韓晩裕。副校理柳孟養尹行元。修撰徐有成趙鼎鎭。副修撰金宇鎭沈樂洙。正言安廷鉉。行都承旨沈頤之。左承旨尹冕東。右承旨尹勉升。左副承旨李義弼。右副承旨洪樂彬。假注書李敏采。記注官崔大奎。記事官金健修。以次進伏訖。尙喆曰。日熱愈酷。聖體。若何。上曰。一樣矣。尙喆曰。原任大臣不及於門限。方在闕外。而大司憲兪彦鎬。大司諫李奎緯。則俱以未肅拜。不敢遽然入侍。方在閣外矣。上曰。皆令入侍。賤臣敏采承命出。與彦鎬奎緯。偕入進伏。尙喆曰。今此臣等之求對。非他事也。伏見山林疏批。則有鄭妻尙在城外。方思酌處之道之敎。臣等積年抑鬱之忱。正有一伸之會。故方此相率入來矣。命善曰。鄭妻之尙在城闉咫尺之地。誠爲悶然。顧其事勢。雖極難處。而不可不處分矣。上曰。山林之言。誠好矣。先大王素所鍾愛。若爲尋常。則予豈不思所以允從之道乎。尙喆曰。今則臣等無他煩復之說。而一番處分。斷不可已也。頤之與諸承旨。起伏而陳曰。妖如鄭妻。凶如鄭妻。而尙在於覆載之間。則爲今日殿下之臣子者。豈容一日與之俱生於一天之下乎。山林疏批酌處二字之敎。大違臣等之所請。凶逆如彼。而豈可以酌處而止乎。彦鎬曰。此時尤異於他時矣。以山林疏批中敎意言之。旣有此時此言。卿果先獲之敎矣。鄭妻之危逼上躬。沮撓大策。此乃何等罪惡。何等妖逆。而首尾幾年。上下相持。顧今時事。又不知何樣禍機。潛伏於不睹不聞之地。伏願亟下愈音。夬正王法。奎緯曰。禍根未祛。國憂方殷。臣等今日之請。蓋非循轍依例。以效一日之責而已。臣等不得請。則不敢退矣。上命書傳敎曰。大臣三司之請。旣如此。非不欲允從。前後批旨筵敎。悉諭予意。特以不忍傷先王鍾愛之意也。是以雖不置律。儒賢疏陳。又如此。不容仍置城闉之外。鄭致達妻減死。坡州牧出置。上曰。苟非先王鍾愛之甚。則豈如是難之乎。大臣三司。以坡州無異城闉之意。相繼爭執。上命改書以喬桐府。大司憲彦鎬。大司諫奎緯。校理淵淳晩裕。副校理孟養行元。正言廷鉉。修撰有成鼎鎭。副修撰樂洙宇鎭所啓。請亟寢鄭致達妻減死黜置之命。夬正王法。以洩神人之憤。措辭見上上曰。俄已悉諭矣。上曰。原啓未停。傳敎曾有擧行之例矣。命善曰。此例則臣未之聞也。事勢如此。無出稍之期。誠悶然矣。上曰。此傳敎。第令頒布。上曰。合啓則只擧末端。命善曰。旣已請對。則豈可循例合啓而止乎。此不誠實矣。請還寢遠竄罪人韓翼謩。金吾草記勿施之命。仍施遠竄之典。上曰。不允。命善曰。臺臣誠慨然矣。求對而入。合啓而退。此甚不誠矣。請放歸田里罪人金相福。亟令王府。拿鞫嚴問。夬正王法。上曰。不允。尙喆曰。臺臣又失體矣。左相旣有慨然之言。則豈不爲避嫌乎。彦鎬等所啓。臣等無似。俱不合於耳目之寄。而伏見儒賢疏批下者。於鄭妻事。有方思酌處之敎。故臣等不勝警惑。相率求對。傳啓爭執。而旣陳覆啓。雖未蒙允。揆以臺例。合啓未畢之前。不敢徑陳所懷。故仍爲繼陳他啓。而遽被大臣慨然之斥。臣等何敢晏然於臺次乎。請命遞斥臣等之職。上曰。勿辭。亦勿退待。請黑山島定配罪人龜柱。亟加嚴鞫。快正王法。上曰。不允。上曰。今日卽惠慶宮誕日也。啓辭。不可爲矣。命善曰。三司合啓則已畢矣。大司憲彦鎬。大司諫奎緯。校理淵淳晩裕。副校理孟養行元。正言廷玹。修撰有成鼎鎭。副修撰樂洙宇鎭所懷。臣等有區區所懷。敢此仰陳矣。噫。兩賊貫盈之罪。不可使之一日偃息於地上。而三司之請。尙未蒙允。此莫非臣等不忠不誠之罪。而至於今日臣等所以相率求對者。蓋以此時。與前尤異。故儒賢之疏。備陳人心之無以底定。上下之不可因循。而聖批中亦以此時此言。卿果先獲爲敎。則此賊之不可暫貸。此時之不容少緩。亦殿下之所以俯悉。而今於前席之齊龥。不惟不賜允從。畢竟鄭妻之處分。止於畿島之黜置。噫。殿下誠以此賊之罪。爲可以止於島中之薄竄耶。殿下試看今日。爲何等時也。此賊之容置於覆載之間者。一日有一日之憂。二日有二日之憂。而今於酌處之命。若未蒙收還。則臣等以何顔面。復立於天地之間乎。聖意所在。臣等亦豈不仰認。而殿下之靳持。卽私恩也。臣等之爭執。卽公法也。臣等以爲深軫今日之國勢人心。亟寢鄭妻酌處之命。廓揮乾斷。夬正王法。以杜禍亂。以安宗社。宜矣。上曰。更當思量處之。上命退。諸臣以次退出。
정조 3년
行都承旨沈頤之坐。左承旨尹冕東坐直。右承旨尹勉升坐。左副承旨李義弼坐。右副承旨洪樂彬坐直。同副承旨未差。注書鄭東浚病李兢淵病。假注書李敏采仕直李彦祜仕。事變假注書朴奎淳仕。
정조 3년
傳于沈頤之曰。前咸鏡監司明日入侍。
정조 3년
傳于李義弼曰。禁衛大將明日入侍。
정조 3년
假注書望。注書李兢淵病。代李彦祜。
정조 3년
洪樂彬。以御營廳言啓曰。興仁門門閾礴石。習儀前掘去。發靷後還爲塡補。而每夜把子圍排。把守軍亦令御營廳。依例定送。限還爲塡補間。與同門將卒。眼同守直事。自兵曹草記。允下矣。今六月二十日爲始。哨官一員。率領出番鄕軍二十名。塡補間輪回守直之意。敢啓。傳曰。知道。
정조 3년
又以戶曹言啓曰。禮曹啓下關內。園所三年內朝夕上食晝茶禮所用炭燒木及各樣菜物。依辛未年例。令戶曹磨鍊擧行事。據取考前例。則園所三年內所用柴炭菜物。自本曹磨鍊啓下後。分付京畿。分定各邑矣。己亥年始因大臣陳達。除出江都米三千石。劃給宣惠廳。給價進排。甲寅以後。宣惠廳或以賑廳米。啓稟給價。或以賑廳常平江都米。啓下取用。或自宣惠廳。直爲給價。或以宣惠廳及米布所在衙門。自本廳啓稟給價矣。今此三年內朝夕上食晝茶禮所用炭燒木及各樣菜物價米。一依今番存減數磨鍊。別單書入之意。敢啓。傳曰。知道。
정조 3년
大司憲兪彦鎬所啓。臣於風憲之長。自知其萬萬不稱。且臣兄臣彦鏶。方帶亞憲之銜。則揆以法例。不當冒膺。而適値三司諸臣有求對之擧。懲討義重。他不暇顧。不得不章皇出肅。相率登筵。粗申沐浴之請。而第臣私義。有不容一日仍帶。昨因夜深。今始來避。所失尤大。謂命遞斥臣職。答曰。依啓。
정조 3년
正言安廷玹所啓。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。快正王法。請減死安置罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄第。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請㓒原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年。亟施屏裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。措辭見上鄭致達妻之窮凶極妖。豈可使之一一假息於覆載。而今此畿島出置之命。已失太寬。況彼妖賊。平日服使之奴僕。無非其爪牙心腹。今若一任其往來島中。通信綢繆。則又不知何樣禍機。伏於何處。其在防微慮患之道。決不可以微賤而容貸。請鄭致達妻使喚奴婢。竝令該府。一一査出。遠地散配。答曰。不允。
정조 3년
大司諫李奎緯箚曰。伏以鄭妻千妖萬惡。窮凶極逆。乃是宗社之罪人也。先王之罪人也。國人之所仇讎也。其誅之殛之者。壹是神人之事。非殿下所可得以自主張者。大論經年。兪音尙靳。輿情憤怒。如川之莫遏者。久矣。至於今日。則不幸有事。國勢孤單。人心危疑。虞憂之端。無處不在。爲吾君臣者。寢不能安。此時兩魁。生置方內。則事變難測。意外之慮。何所不有。此所以臣等相率齊龥。急急欲誅者也。奈之何。殿下察小遺大。以恩掩義。不允準律之請。而止有此出置之命也。鳴呼。殿下深居九重。外間爻象。潛伏禍機。宜有所未盡燭者。今之時誠若簜蕩平平無可憂者。臣等何苦以殺人之事請之哉。不然。而世道人心。實有岋嶪者。此臣等所以臺啓筵爭。斷斷不知止者也。且儒賢疏中擧請者。乃是兩魁。而殿下獨以鄭妻減死處分者。何也。伏願殿下。深爲宗社至計。亟割私恩。還寢鄭妻出置喬桐府之命。直命有司。快正王法焉。至於原啓未停之前。雖有發配之命。金吾之不得擧行。自是國家舊典。昨日筵中。聖上必使考奏前例者。良以是也。今伏聞金吾輕先擧行云。此固知急於去患之圖。而亦關後弊之啓。設有謬例。不可爲常。臣謂金吾該堂譴罷。可也。取進止。答曰。省箚具悉。昨已諭矣。所請不允。金吾堂上事。爾言是矣。該堂亦豈不知而奉承乎。然有關後例。依施。
정조 3년
校理鄭淵淳韓晩裕。副校理柳孟養尹行元。修撰徐有成趙鼎鎭。副修撰金宇鎭沈樂洙等。伏以今日三司之啓。孰非不得請則不可己者。而目前之虞危尤急。群下之懲討最先者。則惟鄭致達妻是已。臣等忱誠莫孚。兪允尙靳。共戴一天。忍憤度日者。今幾年矣。昨因儒賢之疏陳。旣下開納之音。又示酌處之意。臣等於是乎仰聖心之有槪。懼天討之或稽。半夜叫閤。疾聲齊籲。以冀乾斷之廓揮。亂本之夬鋤矣。畢竟處分。不過近島黜置而止。臣等相顧愕眙。誠莫曉聖意之攸在也。噫嘻。今此置島。乃是昨年已下之處分。而只因臺閣之爭執。金吾之覆難。尙未發配而已。初未嘗還寢成命。則殿下又奚爲而有此敎也。臣等固知我聖上不忍傷先王鍾愛之意。亦難咈群臣瀝血之請。有此因循姑息之擧。而其於君綱之不立。民彝之不明。何哉。況今國勢之孤危。有異他時。王章之稽緩。猶夫前日。凶孼旁伺之機。未知伏在何處。識者無窮之憂。終亦何時可已。儒賢之慷慨陳請。諸臣之相繼求對。可見王法之不容暫緩。而今者島配之典。有若以此勘斷者然。安在乎聖上開納之實。而臣等相率請討之意。豈亶然哉。至於龜柱之尙今偃息於海島之中。已是失刑之大者。而亦云在島之聖敎。雖因鄭妻而發。殿下其果以龜賊之在島。謂足以絶亂萌杜禍機。而無復可憂者耶。天下寧有是理。伏願聖明。亟允三司之請。夬施兩賊之誅。俾輿憤少洩。而國法獲伸焉。取進止。答曰。省箚具悉。已諭於諫長之批矣。
정조 3년
沈頤之啓曰。今月二十二日祿都目政事爲之意。敢啓。傳曰。知道。
정조 3년
尹冕東啓曰。都監都提調徐命善。園所都監堂上具善復。禮曹判書鄭光漢爲稟定事。來待矣。傳曰。入侍。
정조 3년
沈頤之啓曰。前咸鏡監司趙㻐。依下敎來待矣。傳曰。入侍。
정조 3년
承旨前望單子入之。金魯淳落點。
정조 3년
以右副承旨金魯淳牌不進罷職傳旨。傳于沈㶊之曰。許遞。前望單子入之。尹塾落點。
정조 3년
傳于沈頤之曰。違牌翰林敍用。仍令該曹口傳付軍職。
정조 3년
兵曹口傳政事。副司正徐龍輔金勉柱。
정조 3년
傳于沈頤之曰。奎章閣待敎徐龍輔。仍任察職。
정조 3년
傳于尹塾曰。昨日臺箚之依施。不過重禮例。而該堂擧行。亶出於急於出置之意也。前判義禁李徽之敍用。仍任前職。
정조 3년
尹塾啓曰。判義禁李徽之。時無職名。令該曹口傳付軍職。何如。傳曰。允。
정조 3년
兵曹口傳政事。副司直李徽之。
정조 3년
洪樂彬啓曰。判義禁李徽之牌不進推考傳旨。今方捧入。而特敎開坐之下。如是違牌。不卽擧行。揆以事體。誠極未安。更卽牌招。何如。傳曰。待明朝牌招。
정조 3년
洪樂彬啓曰。莫重軍號省記。申時已過。屢度催促。不卽來呈。以致遲滯。揆以事體。誠極未安。當該入直兵曹堂郞推考警責。下吏令攸司科治。何如。傳曰。允。
정조 3년
傳于洪樂彬曰。前黃海監司明日入侍。
정조 3년
傳于洪樂彬曰。與都監堂上入侍。
정조 3년
假注書望李彦祜。下義禁府推考。代李百亨。
정조 3년
尹冕東。以實錄廳郞廳。以摠裁官意啓曰。本廳纂次。今已過半。此時繼修。不容少緩。而堂上近多不備。行判中樞府事蔡濟恭。懸病不進。已至數朔之久。事甚未安。令政院稟旨牌招。申飭行公。前大司憲兪彦鎬。旣遞臺職。亦令該曹。口傳付軍職。俾卽仕進。黃海監司金煜外任。代行副司直趙埈差下。郞廳鄭志儉金熹。方帶都廳。林道浩身病甚重。俱不可一任其虛縻。竝今姑減下。其代以弘文館修撰趙鼎鎭徐有成。副司果林濟遠差下。依前分房。使之察任。何如。傳曰。允。
정조 3년
兵曹口傳政事。副司直兪彦鎬。
정조 3년
吏曹兼知實錄事趙埈。兼實錄編修官趙鼎鎭徐有成林濟遠。
정조 3년
尹冕東。以禮葬都監郞廳。以都提調意啓曰。推考謄錄。則發靷後各樣雜物還運之伇。以上園軍及元差備軍輸運矣。今番亦依此例擧行事。分付漢城府轝士廳。何如。傳曰。允。
정조 3년
洪樂彬。以禮曹言啓曰。返虞時攝司僕寺判官。以僉正改付標事。啓下矣。原節目中。付標以入之意。敢啓。傳曰。知道。
정조 3년
沈頤之。以吏曹言啓曰。今日本曹開拆坐起時。考見諸道褒貶啓本。則其中靑巖察訪白宗赫。以三十朔窠察訪。兩次居中。其不治可知。依例罷黜。何如。傳曰。允。
정조 3년
洪樂彬。以司僕寺內乘。以一二提調意啓曰。兼內乘李格。昨日政移拜渭源郡守矣。其代。卽令該曹口傳差出。以爲推移入直之地。何如。傳曰。允。
정조 3년
領議政金尙喆箚曰。伏以臣。久據匪據。近益昏憒。雖於尋常簿書之間。猶不能事事者。多矣。卽伏見御吏別單覆奏判付。則逐段誨責之敎。誠爲至當。臣方惶汗悚蹙。何辭自解也。當初起草。雖出該堂。畢竟摠轄。責實在臣。而未能詳審。謬錯至此。論其辜負。合被大何。玆敢短箚自列。伏乞聖明。重降威罰。以幸國事。以安賤分焉。取進止。答曰。省箚具悉卿懇。甚矣。上下之不相孚也。卿故不體小子之至意。巽讓至此耶。予則有慨該堂。而卿反替當尋箚。此予之不能無感於卿也。誠如卿箚中云云。則朝筵入侍之左揆。亦何不引義乎。卽此一節。卿想不待予申諭。必有覺悟者。不必多誥。卿須安心勿辭。卽起視事焉。仍傳曰。此批答。遣史官傳諭于領議政。
정조 3년
以同義禁李性源聯名上疏。傳于尹塾曰。判義禁旣已仍任。此上疏還給。金吾許久廢坐。判義禁李徽之牌招。使之開坐。
정조 3년
慶尙監司李在簡疏曰。伏以邦運不幸。仁淑元嬪。奄然薨逝。中外驚隕。久而冞切。仍伏念臣猥陳私懇。顒俟兪音。及承批旨。未蒙允可。臣誠狼狽失圖。罔知攸爲。嘻。臣之毛髮頂踵。皆歸造化。受恩如天。報答無階。區區所勉。惟有不擇夷險。殫竭駑鈍而已。苟使臣目下情私。有一分可强之勢。則臣雖無狀。亦具秉彝。何敢爲飾辭屢瀆。規占便宜之計哉。臣是孑然終鮮之身爾。遠離七耋之親。久至十朔之餘。兩地阻戀之私。已非人子所可堪忍。而況今臣母之病。屢月彌留。奄奄沈頓。將護無人。惟望臣之速歸。臣情到此。良亦慼矣。每念及此。心神飛越。近日以來。殆廢寢食。黽勉酬應。隨處做錯。雖以向來兩査官拿處事言之。臣之昏謬不察。亦其已然之一端也。目今大賑纔畢。民憂尙殷。農節過半。秋務當前。此時接藩之責。固當益加淬礪。日不暇給。而臣則伈伈素餐。茫無猷爲。雖欲强作而不可得。誠以心無二用。勢使然也。臣之私情。固不可恤。而一向羈縻。終至於僨誤國事。則臣雖萬殞。將何以贖其罪也。以公則重務多滯。有不可一日冒據。以私則情理至切。有不容一日按住。玆不得不冒犯。瀆擾之誅。申暴懇迫之情。伏乞聖慈。天地父母。俯賜矜諒。特許鐫遞臣所帶藩任。使重寄毋曠。私情獲伸。不勝大願。臣無任屛營祈懇之至。謹昧死以聞。答曰。省疏具悉。卿之情私。雖如此。卿於本道事。有釐弊者。宜付熟手。卿其勿辭行公。
정조 3년
正言安廷玹疏曰。伏以今之三司之啓。閱幾歲矣。鄭妻之百計射日。龜柱之三罪滔天。而乾斷尙稽。王章未伸。人心靡定。輿憤益激。識者之憂嘆。固已久矣。昨日儒賢疏批。旣承先獲之敎。半夜諸臣求對。伏奉更思之諭。而畢竟鄭妻黜置之命。殊勝於置之城外。而臣於此。亦不勝愕眙而失圖也。嘻。彼兩賊通天之罪。殿下之已悉俯燭。國人之皆曰可誅。而今當國家之有故。深憂遠慮。尤無所不到。或仍以容置海中。或隨以薄竄畿島。前後處分。俱若可以以斯而了當者然。無或廷臣之相繼力請者。有不足仰摡而然耶。國賊未殲。天聽未回。此誠群下之罪。而以憂虞則不可弛心。以典刑則不容先恩。何聖明之不爲念及於此也。伏願亟加三思。還寢酌處之成命。從群請。快正當施之王章。以杜方來之患。俾戢亂賊之萌焉。抑臣區區情踪。有不得不冒昧仰陳者。臣於是職。屢速官謗。以四維自持之道。無一分蹲仍之勢。且臣父母。年俱八耋。纔經喪慼之餘。宿病越添。諸症俱劇。以此情理。豈可離捨。而未敢遽然言私。抑情供職。已有日矣。今玆冒犯瀆擾。仰控裏懇。伏乞聖慈。俯垂矜察。亟遞臣職。仍治臣煩聒之罪。以昭法紀。以便救護。千萬幸甚。臣無任屛營祈懇之至。謹昧死以聞。答曰。省疏具悉。已諭於諫長批。爾其勿辭。救護察任。
정조 3년
己亥六月二十日巳時。上御誠正閣。都監都提調園所都監堂上禮曹判書前咸鏡監司。同爲入侍時。都監都提調徐命善。園所都監堂上具善復。禮曹判書鄭光漢。前咸鏡監司趙㻐。假注書李彦祜。記注官崔大奎。記事官金健修。以次進伏訖。命善所啓。史官座目單子。注書不卽正書。詣閤許久之後。始爲入啓。事甚未安。當該注書。下義禁府推考。何如。上曰。依爲之。出擧條彦祜退出。賤臣敏采。進入進伏。上命前北伯進前曰。往釐絶塞。無事還朝。幸矣。㻐曰。臣以不才。猥叨重寄。今幸無事而還矣。上曰。農形。何如。㻐曰。大抵豊徵矣。上曰。過了七月望後。然後可以無慮矣。人心。何如。㻐曰。民風謠俗。極其不善。京師絶遠。尙以聖化之普洽。猶有所未曁矣。上曰。人才。何如。㻐曰。北俗所尙。只是弓馬。而亦未見特異之才。但比他道稍勝矣。上曰。近來尙文云。果然乎。㻐曰。其謂尙文。極其無實。只是冠儒而服儒。不可以此。便謂之尙文矣。大抵渠輩。自知無拔身之道。故便同自棄。第以土俗言之。則耐寒耐暑。善爲導養。則似有得力之道矣。上曰。別無更達之事。則先退。可也。㻐退出。上曰。園所堂上。旣爾登筵。似有可奏之事矣。善復曰。火巢限界。前旣悉陳。今無可達之事矣。上曰。愼勿廣占。必以至狹。可也。上曰。禁將筋力。誠好矣。其間顔色。少無所減。命善曰。不但無減。反復勝焉。上曰。工役今至。何境。命善曰。業已垂畢矣。上曰。丁字閣土役。何以爲之。善復曰。今已畢役。上曰。可謂神速。此皆禁將之功也。命善曰。用其財力。極爲節約。其所容入。亦不夥然矣。善復曰。左參贊凡節甚熟。臣則董役而已。都提調命善所啓。發靷時各門及橋梁祭官。例以禮葬都監都廳及一房郞廳塡差。而今番都廳。只是一員。一房郞廳。亦多有都監擧行之事。在前苟艱之時。或有他官塡差之例。今亦依此例。以他官塡差事。分付。何如。上曰。依爲之。出擧條又所啓。返虞時攝司僕官員。以判官啓下。而考見補編。則以僉正書之。令該曹改付標。何如。上曰。依爲之。出擧條又所啓。園所工役。今幾垂畢。而匠料軍價。猶有未盡給者。加劃錢二千兩。則足可入用云。賑廳有關西稅小米耗條。年年作錢上來者。此則與經費有間。其中二千兩取用。何如。上曰。依爲之。出擧條又所啓。神主造成後。奉詣魂宮時。當以何門作路乎。上曰。以敦化門東挾爲。出擧條又所啓。頓遞使。以判尹之方在園所。吏曹不得啓下云。而臨時往來。別無相妨之事。依例啓下之意。分付。何如。上曰。依爲之。出擧條禮曹判書光漢所啓。初虞不遠。祝文頭辭。當爲磨鍊。而取考丁丑祝式。則稱昭告。壬申祝式。則稱致告矣。似當折衷於兩年謄錄而擧。何以爲之乎。上曰。以遣臣謹告爲辭。可也。出擧條又所啓。孝徽宮仁明園仲朔秋享。以上旬擇日擧行乎。以分至日定行乎。上曰。擇日。可也。出擧條又所啓。溯考曹上謄錄。則倭人所進者。曾無還下送之規。今番丹木。所見雖駭。勢將置之。而聞其捧出時。釜山僉使與訓別。眼同爲之。該府使則初無照察之例云。旣係進上物種。則爲本邑守臣者。亦安敢不爲致察乎。此後則凡倭獻之物。府使亦爲一一考閱。如有不成體樣者。則使之嚴斥還給。何如。上曰。依爲之。丹木置於禮曹。嚴關査實。果是中間幻弄。則摘發重繩。若該府使不善察飭之致。則更當論罪。訓別亦令取以聞。可也。出擧條命退。諸臣以次退出。
정조 3년
己亥六月二十日酉時。上御集祥門西挾室。右副承旨都監堂上入侍時。都監堂上金華鎭。右副承旨洪樂彬。假注書李敏采。記注官崔大奎。記事官金健修。以次進伏訖。上曰。輪輿。何以爲之。華鎭曰。限神祐門。不得不爲之矣。上曰。神祐門不能容輪輿矣。華鎭曰。足以入來。而中間甚窄。數間許破壁毁墻。然後可以容矣。私家則無輪輿板。故以人力運柩。而今以人力奉出。太無儀節。輪輿則限神祐門。不可不爲之矣。上曰。依爲之。命退。諸臣以次退出。
정조 3년
行都承旨沈頤之坐。左承旨尹冕東坐直。右承旨李鎭恒傳旨未下。左副承旨鄭元始坐。右副承旨洪樂彬坐直。同副承旨尹塾坐。注書鄭東浚病李兢淵病。假注書李敏采仕李百亨仕直。事變假注書朴奎淳仕。
정조 3년
洪樂彬啓曰。大司憲未差。執義兪彦鏶在外。掌令金鍾厚在外。南鶴聞傳旨未下。持平李濟萬傳旨未下。洪樂淵受由在外。今日以監蔡茶時之意。敢啓。傳曰。知道。
정조 3년
尹冕東啓曰。知實錄事趙㻐。旣入闕中。不爲肅謝。直爲出去。事甚未安。推考警責。何如。傳曰。允。
정조 3년
沈頤之啓曰。前黃海監司徐有寧。依下敎來待矣。傳曰。入侍。
정조 3년
傳于洪樂彬曰。非徒進香所重。敦寧旣在闕中。何不進參。承旨雖曰不得出入。而亦何不微稟乎。右承旨尹勉升。左副承旨李義弼。罷職。
정조 3년
又傳于曰。時囚中金壽光姜渭大放送。
정조 3년
備忘記。行副司直鄭元始李鎭恒。承旨除授。右承旨李鎭恒。左副承旨鄭元始。
정조 3년
傳于洪樂彬曰。判義禁批下。卽爲牌招察任。
정조 3년
尹冕東。以園所都監言啓曰。曲墻內各樣石物。次第排立。丁字閣四面簷階畢役後。方甎排布。月臺下築正路。鋪礴石之意。敢啓。傳曰。知道。
정조 3년
洪樂彬。以義禁府言啓曰。慶尙監司李在簡狀啓。據刑曹粘目內。淸道前郡守金常行。移本府處之事。允下矣。金常行時在任所云。依例發遣府羅將。拿來。何如。傳曰。待待命拿囚。
정조 3년
判義禁李徽之疏曰。伏以臣。不能師師。臺箚之請譴。固所自招。聖恩洪大。寵諭勤摰。半日之內。威惠竝行。臣誠惝怳感激。罔知所爲。伊日情事。日月之明。旣燭其急於出置。而臺臣亦言其急於去患之圖。僚堂之疏。又陳其參考前例。臣無容更煩瀆。而第執法之論。爲慮後弊之啓。則臣方瞿然悚蹙之不暇。何可晏然冒膺於前職。而徒恃聖寵。不思自處之道。其爲傷廉害義者。大矣。玆犯違逋之罪。恭俟鈇鉞之誅。伏乞天地父母。亟賜處分。以勵群工焉。嗚呼。鄭妻之窮凶極賊。尙在偃息於覆載之間。中外之隱憂深慮。豈敢少須臾弛心乎。今雖置諸海島。少寬肘掖之憂。而殿下豈可因此而謂伸王章。靳允三司之請乎。亟揮乾斷。以洩神人之憤。是臣區區之望也。臣無任屛營祈懇之至。答曰。省疏具悉。卿之擧行。予已諒悉。臺評據例。亦何爲嫌。末段所陳。已喩於三司之批。暑日滯囚。亦甚可悶。卿其卽爲開坐。
정조 3년
己亥六月二十一日卯時。上御集祥門西挾室。敦寧府進香入侍時。左承旨尹冕東。假注書李百亨。記注官崔大奎。記事官金健修。以次進伏訖。上曰。領敦寧入侍。出榻敎李溵進伏曰。臣於近來。初入侍矣。昨年六月以後。下情之所祈祝者。有若泰山。而今遽至斯。尙何仰達。連爲悲撓。聖體。若何。上曰。一樣矣。今日敦寧進香進參人。若是數少。何也。溵曰。自本府捧甘。各司連爲申飭。而各司擧案。皆以無乎爲言。卽今進參者。左相外。重臣四。宰臣八矣。上曰。只以無乎爲言乎。溵曰。其中或有以病懸註者矣。上曰。武臣及文臣參下中。亦豈無有敦寧之人乎。溵曰。許多人中。豈必盡無。而擧案以無爲言之後。自本府更無可爲之道矣。俄於閤外。聞具明謙有敦寧而不參云。故此則指名催促。已使之入參矣。上曰。何以面面言之乎。溵曰。大抵今番進香期日旣遠。前期捧甘。連加申飭。而以無乎擧案。來到之後。亦末如之何矣。上曰。更無可奏者。退出。可也。上曰。今日進香。不參諸宗臣。一倂罷職。出榻敎上命退。承史以次退出。。
정조 3년
己亥六月二十一日巳時。上御誠正閣。前黃海監司入侍時。右副承旨洪樂彬。假注書李百亨。記注官崔大奎。記事官金健修。行副司直徐有寧。以次進伏訖。上曰。待敎徐龍輔入侍。出榻敎上曰。卿在營。幾載乎。有寧曰。二周年矣。上曰。無時弊耶。有寧曰。本營餉穀。以錢參半分給。而錢則往來。別無浮費。穀則捧給出納之時。旣有閪失。牛馬輸運之際。自多浮費。若以錢變通。則事甚便好。故前日狀啓中所達者。以此矣。上曰。若此則無或有錢還之嫌乎。有寧曰。此與還穀有異矣。上曰。此外又有弊瘼乎。有寧曰。事係關防者有之矣。上曰。何也。有寧曰。金川地。有靑石洞。卽西路咽喉之處。而可謂天設之險也。丙子之亂。虜亦以此洞爲慮。則其爲險惡可知。若此地失守。關海水陸。脫有長驅之患。實無可禦之勢。臣意則別設埅鎭。以爲固圉。則似好矣。上曰。其外又有可達者乎。有寧曰。此外別無可達矣。上曰。向來殺人罪人朴世奉狀啓。善爲矣。有寧曰。考覆後文報。猶不詳盡。故巡察之路。親爲更査。則干證分明。果無可疑矣。上曰。道內善治守令。誰其爲最。有寧曰。黃州瑞興民譽藉甚。至以千餘金。防給民役云。而其外頗有善治者。多矣。上曰。然則道內無有貪暴守令乎。有寧曰。屢經殿最。擧多懲勵。故今則別無不善爲者矣。上曰。今年年事。海西。何如。有寧曰。雨暘適中。燥濕皆宜。大有豊登之望矣。上謂龍輔曰。誌文及行錄。已盡讎校。而無誤字乎。龍輔曰。間或有之矣。上曰。行狀。依都監本釐正。挽章則以本草校準。可也。上命先退。仍命書傳敎曰。罰已施矣。中官金德九。給牒敍用。中官金壽光金允謙金壽民柳仁默。竝敍用。上命退。承史以次退出。。
정조 3년
己亥六月二十一日酉時。上御誠正閣。刑房承旨與禁府都事入侍時。右副承旨洪樂彬。假注書李百亨。記注官崔大奎。記事官金健修。禁府都事李漢棟。以次進伏訖。上問都事曰。鄭妻押去時。何時發去。何日入島。道里幾何。漢棟曰。伊日辰時治發。昨日未時入去。里數則竝海路一百五十里矣。上曰。初往時其家屢已知之。而有幾微色乎。漢棟曰。宮奴輩聞黜置之言。似有遑遑之色。而別無驚怯呼哭之事矣。上曰。宮奴婢之隨往者。幾名乎。漢棟曰。初發時四婢三奴隨去。而中路數三宮奴騎馬踵至。皆是豪勒之漢矣。上曰。路中所食何物。入島後所接屋子。能容滕乎。漢棟曰。只以一甁隨之。時時飮之。而不知其中何物盛之也。接置家舍。卽本府東軒俯視處。而宮奴輩另擇好大家捉得。故房軒間數。頗爲廣好矣。樂彬曰。殿下當允臺啓。而尙此靳持。今所勘處。止於黜置。豪悍宮奴輩。散出橫行。日後之慮。尤無不到。實萬萬不成說矣。伏願殿下。亟允臺請焉。上命退。諸臣以次退出。
정조 3년
行都承旨沈頤之坐。左承旨尹冕東坐直。右承旨蔡弘履坐。左副承旨鄭元始坐。右副承旨洪樂彬坐直。同副承旨尹塾坐。注書鄭東浚病李兢淵病。假注書李敏采仕李百亨仕直。事變假注書朴奎淳仕。
정조 3년
洪樂彬啓曰。大司憲未差。執義兪彦鏶在外。掌令金鍾厚在外。南鶴聞傳旨未下。持平李濟萬傳旨未下。洪樂淵受由在外。今日以監察茶時之意。敢啓。傳曰。知道。
정조 3년
傳于尹冕東曰。禮房承旨與都監堂上入侍。
정조 3년
有政。吏批。判書鄭尙淳病。參判未差。參議柳戅進。行都承旨沈頤之進。啓曰。判書鄭尙淳病不來。參判未差。小臣獨政未安。何以爲之。敢稟。傳曰。只出緊任。以趙時俊爲大司憲。趙㻐爲刑曹判書。尹師國爲分兵曹參議。朴聖集爲分兵曹正郞。趙時萬爲戶曹正郞。成光默爲永禧殿令。洪景仁爲漢城主簿。宋日休爲司䆃主簿。宋在淵爲富平府使。柳漢奎爲木川縣監。李琜爲淸道郡守。判義禁李徽之仍任事。承傳。廣州府尹李明中。前牧使朴宗益。以上今加嘉善加資事。承傳。禁府都事趙景鎭。童蒙敎官鄭東愈相換。
정조 3년
兵批。判書權噵進。參判鄭民始病。參議柳義養病。參知鄭宇淳入直進。左副承旨鄭元始進。以洪樂春爲都摠管。李秉鼎李漢昌洪秀輔爲副摠管。李𡊠爲分副摠管。金光國爲同知。洪緯浩爲僉知。李徽遠爲宣傳官。李邦鵬爲內禁衛將。成玉金處升金纘勳爲五衛將。閔百恒爲分都摠都事。副司直李秉鼎金魯淳李鎭恒徐有元。以金相台爲南漢留營別將。金龜瑞爲露梁別將。同知單李起尙。僉知三單姜翼齊朴文浹李東植。
정조 3년
備忘記。承旨李鎭恒許遞。
정조 3년
備忘記。前大司諫蔡弘履給牒敍用。承旨除授。
정조 3년
傳于沈頤之曰。新除授承旨牌招察任。
정조 3년
又傳于曰。大臣在董率之地。旣有敦寧。則一番進參。有何難乎。此而不飭。庶僚何論。領府事鄭弘淳罷職。其餘現告人竝勿論。
정조 3년
鄭元始啓曰。禁衛都提調鄭弘淳罷職事。命下矣。本營大將兼察。不可一刻暫曠。何以爲之。。敢啓。傳曰。御營大將兼察。
정조 3년
又啓曰。禁衛大將。以御營大將兼察事。命下矣。御營大將李敬懋。卽爲牌招。以爲聽傳敎之地。何如。傳曰。允。
정조 3년
傳于洪樂彬曰。旣在近邑。又非兼營將。則遞付多日。尙不上來。事極駭然。別軍職孫相龍汰去。
정조 3년
傳于鄭元始曰。副司直宋煥億來侍。
정조 3년
尹冕東啓曰。副司直宋煥億。依下敎來待矣。傳曰。入侍。
정조 3년
又啓曰。卽者副修撰金宇鎭。以昨日現告事。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 3년
以副修撰金宇鎭牌不進罷職傳旨。傳于尹冕東曰。只推。
정조 3년
尹冕東。以禮葬都監郞廳。以都提調意言啓曰。沙誌石正本副本。各兩件已爲畢燔。今將陪進園所。而誌石中有欠而更燔者。合爲三張矣。取考謄錄。則不用餘張。埋安於副本埋安之傍。今亦依此擧行之意。敢啓。傳曰。知道。
정조 3년
又以園所都監郞廳。以都提調意言啓曰。臣命善依前定奪。今日除辭朝。進詣園所之意。敢啓。傳曰。知道。
정조 3년
鄭元始。以司僕寺官員。以一提調意言啓曰。今此仁淑元嬪發靷敎是時。各差備入把馬別單書入之意。敢啓。傳曰。知道。依別單中抹下者擧行。此外不足之數。待馬牌爲之事。知悉。而許多馬匹責立之時。必有內外所屬作弊之弊。雖一匹馬一名軍。若有法外侵漁之事。一提調另加廉察。隨現重繩。該官員草記論罪。
정조 3년
尹冕東。以禮曹言啓曰。因園所都監草記。園所火巢定界。令禮曹定日擧行事。命下矣。依前例本曹堂上及漢城府堂上。今六月二十八日進去園所。與都監堂上。眼同定界後。稟處。何如。傳曰。允。
정조 3년
洪樂彬。以刑曹言啓曰。尹僖東押來之吏。不徒不爲趲程。如是恣意逗遛。極涉無據。令該曹從重科治事。命下矣。依傳敎卽當擧行。而招問義禁府書吏。則當該押來書吏梁啓賢。尙未還來云。隨其所到處。星火捉送事。卽爲發關分付於沿路各道。待其捉來勘處之意。敢啓。傳曰。知道。
정조 3년
大司諫李奎緯啓曰。臣姿性駑下。本非淸朝耳目之材。而特除之眷。旣出尋常。齊籲之擧。他不暇顧。侵夜詣闕。章皇出肅。因仍冒據。非臣所敢。卽伏見傳敎下者。以敦寧人不參進香。董率之大臣。至命罷職。臣亦有敦寧。而病未進參。入於現告者也。雖有其餘現告人勿論之聖敎。而罪同罰異。惶悚已極。顧此職名。異於庶官。苟有一毫關於廉隅者。臺體所重。不可一刻晏然於職次。請命遞斥臣職。答曰。勿辭。亦勿退待。
정조 3년
己亥六月二十二日。兼春秋洪光一。禁府啓目。慶尙前左水使柳鎭恒。戰兵船把立軍。謂以襲謬。廢其給代。軍餉米立本。反作大同米一百石。稱以需米餘儲。發賣於釜山市。前虞候李栭漢在任時。謂以軍器戰船什物修補。狀聞論賞。私護虞候。欺蔽朝廷。極爲駭然。因傳敎拿處。刑推得情。何如。傳曰。繡啓中論列者。曰海貿頗重事也。曰更軍不立事也。曰大同發賣事也。曰請賞不實事也。凡此四件事。渠皆極口發明。不遺餘力。海貿則謂有革弊之效。更軍則歸之久遠之例。大同則發賣之罪。不但不服。水營元無大同名色是如爲旀。請賞則紬縀旗幟之措備。至過九十件。城堞公廨之建築。殆近五百數。新辦之夥然。有如是之故。弓箭甲衣修補之虛張數爻。果無利害於獲賞是如。縷縷分疏。終不直招。設如渠供是良置。在朝家戢他不法吏之政。不必以渠原情。遽然取信是如乎。更良嚴問口招。以御史書啓中辭意。逐條盤問。使之擧實納招爲旀。渠果居官廉謹。事事修擧。則御史雖欲覓疵吹毛。何從而得乎。卽此一節。於渠罔赦之大端。御史旣曰有所犯。則勿論虛實有無。朝家則但信繡啓之外。無他道理。竝以添問目。取招爲良如敎。
정조 3년
禁府啓目。慶尙前兵使白東俊貪汚不法之罪。刑推得情。何如。傳曰。繡啓中臚列。不啻狼藉。況旀供辭又極窘遁。或諉之謬例。或稱以憫冤。觀其爲說。決不可以此取信兺不喩。御史論罪。非比尋常不職之事是隱則。雖以贓汚之律。勘斷是良置。在渠無發明之端是去等。焉敢以依俙未瑩之說。周遮彌縫乎。豈其御史之因他事被譴之故。認以爲竝與渠輩所犯。而自上或不欲深究而然是隱喩。原情段甚爲糢糊是如乎。更良嚴問口招。期於得情爲乎矣。勿論有犯與無犯。問目內條件。使之逐條明白指陳。俾勿如前之意。竝以嚴加究問以聞爲良如敎。
정조 3년
禁府啓目。差備官李命勳吳大益朴賢秀等冊印奉詣時。偃便自在。慢不動念。幾致未及時刻之境。李命勳吳大益段議處。朴賢秀段刑推得情。何如。傳曰。除刑推議處爲良如敎。
정조 3년
禁府。假注書李彦祜。史官座目單子。不卽正書。詣閤許久之後。始爲入啓。李彦祜笞四十收贖。付過還職。啓。傳曰。分揀放送爲良如敎。
정조 3년
禁府啓目。副護軍李恒祚。副司直金樂熙。副司果柳德中等。以實軍銜不參貶坐之罪。議處。何如。傳曰。分揀放送爲良如敎。
정조 3년
禁府啓目。李喆運依前供辭。議處。何如。傳曰。依允。
정조 3년
禁府啓目。慶尙左水虞候李栭漢。赴任前流伊修補之物。混入於論賞狀聞中。極爲駭然。刑推得情。何如。傳曰。柳鎭恒事。姑未出場。李栭漢段。待結末。更爲稟處爲良如敎。
정조 3년
己亥六月二十二日卯時。上御集祥門西挾室。禮房承旨都監堂上入侍時。戶曹判書金華鎭。禮曹判書鄭光漢。兵曹參判鄭民始。左承旨尹冕東。假注書李百亨。記注官崔大奎。記事官金健修。以次進伏訖。上曰。內外都監凡諸工役。皆已垂訖乎。光漢等曰。今則別無未備矣。上曰。輪輿今當排鋪。而地形無礙窄難便處乎。民始曰。因地勢委曲鋪之。似無難矣。上曰。尹僖東奪符。宣傳官入侍。賤臣承命偕入。上曰。尹僖東尙今不來。何也。李尙說曰。小臣則奪符先來。而聞日行數三十里云。今明似難入來矣。上曰。僖東事駭然矣。旣已拿來。則渠焉敢若是稽緩乎。命書傳敎曰。尹僖東催促拿來事。飭敎何等至嚴。則日行不過二三十里。宣傳官雖已入來。罪人杳無就理之期。不但僖東罪上添罪。論以紀網。萬萬痛駭。該府若能嚴加督促。豈有是理。該堂爲先從重推考。押來之吏。不徒不爲趲程。如是恣意逗遛。極涉無據。令該曹從重科罪。上曰。今番御史褒啓。僖東不無隱情。反復詰問。則初非身親採訪。只聞於城內人云。其所爲人。已極儱侗。且以柳鎭恒事言之。觀其供辭。則御史所謂四件事。幾皆脫空。御史之彼此扶抑。於此可見。列鎭邊將。外面雖小。事係邊堡。故其鎭治能否。使之各別探來。而許多邊將。一味褒啓。申飭本意。又安在哉。當初送遣。只恨其不善矣。民始曰。大體近來御史。皆未善爲。實是朝廷之羞恥事矣。上命退。諸臣以次退出。。
정조 3년
己亥六月二十二日未時。上御誠正閣。推考房承旨入侍時。右副承旨洪樂彬。假注書李百亨。記注官崔大奎。記事官金健修。以次進伏訖。上命書白東俊柳鎭恒。禁府判付後。上曰。水營無大同乎。樂彬曰。水營本無大同矣。上曰。御史書啓。旣甚矇矓。罪人供辭。亦足發明。別無更問之端矣。樂彬曰。然矣。上曰。日熱如此。滯囚可悶。判付卽當書下。禁府堂郞。齊會開坐事。出去。分付。上命退。承史以次退出。
정조 3년
己亥六月二十二日申時。上御誠正閣。副司直宋煥億入侍時。右副承旨洪樂彬。假注書李百亨。記注官崔大奎。記事官金健修。副司直宋煥億。以次進伏訖。上曰。惠慶宮進服淸暑六和湯五貼。製入。出榻敎樂彬曰。李尙説事。何以爲之乎。上曰。聞有八十老母云。情勢可矜。俄者汰去。特爲安徐。上謂煥億曰。尤菴墓碑前面。以親筆書之。雖未善書。聊表予意。爾其陪往。可也。仍命退。諸臣以次退出。
정조 3년
行都承旨沈㶊之坐。左承旨尹冕東坐直。右承旨蔡弘履坐。左副承旨鄭元始坐。右副承旨洪樂彬坐直。同副承旨尹塾坐。注書鄭東浚病李兢淵病。假注書李敏采仕李百亨仕直。事變假注書朴奎淳仕。
정조 3년
洪樂彬啓曰。大司憲趙時俊。牌招啓辭未下。執義兪彦鏶在外。掌令金鍾厚在外。南鶴聞傳旨未下。持平李濟萬傳旨未下。洪樂淵受由在外。今日以監察茶時之意。敢啓。傳曰。知道。
정조 3년
傳于尹冕東曰。二十七日殯宮別奠時。只承史及宗戚都監堂郞陪班事。分付。勿出朝報
정조 3년
尹冕東啓曰。假注書李敏采。以禮曹判書鄭光漢所奏。倭人進獻丹木事擧條。莫重上敎。誤爲書入。事體極爲駭然。本院請推之外。無他可施之罰。何以爲之。。敢稟。傳曰。從重推考。
정조 3년
傳于洪樂彬曰。今聞該房微稟。前御史處雖有問啓之命。而尙不書呈。屢次申飭之下。僅書一段云。此何擧措。奉使而旣僨王事。問事而但見慌忙。揆以事體。良覺寒心。當初只命問啓。姑不拿問。意在曲念。而如是慢忽。復或延拖。則是尤難免奉使無狀之罪矣。當拿問處之。該房知悉。
정조 3년
傳于沈頤之曰。吏房承旨入侍。
정조 3년
尹冕東。以禮葬都監郞廳。以都提調意言啓曰。明日表石陪進時。祭器一體陪進之意。敢啓。傳曰。知道。
정조 3년
洪樂彬啓曰。卽伏見慶尙左水使曺學臣今春夏等褒貶啓本。則邊將守令。無一人居下。殊無嚴明殿最之意。推考警責。何如。傳曰。允。
정조 3년
又以義禁府言啓曰。時囚罪人李喆運。杖一百收贖。告身盡行追奪。流三千里定配事。照律公事判下內。功減一等。啓下矣。李喆運功減一等。杖一百收贖。告身盡行追奪。洪忠道泰安郡下川驛徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 3년
尹冕東。以吏曹言啓曰。今月二十九日行社稷宗廟永寧殿景慕宮告由祭。獻官實預差八員。當以一品塡差。而錦城尉朴明源昌城尉黃仁點。行副司直李徽之三人外。無他推移塡差之道。何以爲之。敢稟。無批答。
정조 3년
己亥六月二十三日。兼春秋洪光一。禁府啓目。李命勳吳大益朴賢秀等。冊印奉詣。不能先期進去之罪。照律。何如。傳曰。分揀放送爲良如敎。
정조 3년
禁府啓目。李喆運照律。何如。傳曰。依允。
정조 3년
禁府啓目。李喆運從重論杖一百收贖。告身盡行追奪。流三千里定配。啓。傳曰。功減一等爲良如敎。
정조 3년
禁府啓目。白東俊更招。終不直告。刑推得情。何如。傳曰。各項負犯。旣如是狼藉。則眞所謂諱不得處也。渠有一分嚴畏之心。更招之下。焉敢一味隱忍。不卽輸情乎。設使渠有瞹昧冤枉之端是良置。對供之語。須皆逐段剖拆。隨問明辨。然後庶可爲白脫之道。而此囚則不然。校帖軍錢事。軍器民役事及潛賣穀包等事。或謂之俱在重記是如爲旀。或謂之初無染手是如爲乎矣。觀厥爰辭所發明者。太不分明。所稱冤者。亦非可冤者是置。卽此一事。可知渠不事事不了了。儱侗昏聵之一端。以此治閫。難望擧職。固不足深誅是乎矣。究其本罪。屬於贓汚也。在朝家懲貪之政。豈容以渠熹微自解之辭。遽然原恕乎。更良發問目取招爲乎矣。毋論罪之有無。如前除良。使之別白納供爲旀。今番段諸般問目內條件。以某事無所犯。某事有所犯。逐條對供。可以自首者。從實自首。可以申暴者。從實申暴。俾無若初再招之未瑩爲良如敎。
정조 3년
禁府啓目。白東俊更招。終不直招。刑推得情。何如。傳曰。一招再招。一味糊塗。若此爰辭。其可曰發明乎。雖念乃祖。姑不加刑。其所犯贓之事。必須十分發明是去乃。直爲遲晩是去乃。獄體所在。不可任其攢那。更良嚴問口招以聞爲良如敎。
정조 3년
禁府啓目。柳鎭恒更點軍不立事。雖已遲晩。其他條件。終不直陳。刑推得情。何如。傳曰。渠之罪狀。卽四條事。而第一第三第四條。證引有據。事實似然。此則或可歸之於繡啓之爽誤是隱乃。至於更點軍事段。本府議啓結語。雖以遲晩爲言。觀此爰辭。則所謂遲晩云者。非眞是輸款也。供中但以爲五十年襲謬之例是如爲遣。罪在因循。謂無發明之道云。此則在朝家綜核之政。柳鎭恒耳亦。決不可以循襲之罪。混勘於首犯之律是置。到今本事。不可專歸鎭恒。而不問御史也。明矣。爲先以鎭恒四條罪狀臚列者。繡啓囚供之相左處。自政院卽爲問啓於御史。待下批。自本府更良出意見。發問目取招爲良如敎。
정조 3년
己亥六月二十三日巳時。上御誠正閣。吏房承旨入侍時。行都承旨沈頤之。假注書李百亨。記注官崔大奎。記事官金健修。以次進伏訖。以備邊司御史書啓回啓。上命書傳敎曰。任藩寄之責者。隨事克副委畀之意。可也。況大如嶺南之道乎。時監司在任周歲。無甚有別般矯革之政。而適會此時。有此許多令本道蘇弊之事矣。予以爲政合明試之方。自備局申飭該監司處。毋或玩愒。期於一新。而事不急迫。且有待秋成擧行者。須可任之責成。近日辭疏。殊涉屑越。慶尙道御史書啓中。弊瘼釐整。前道臣辭疏。勿爲捧入事。政院亦爲知悉。又命書傳敎曰。飭已施矣。受祿之期不遠。罷職諸宗臣。竝敍用。上命退。承史以次退出。
정조 3년
藥房都提調徐命善。提調具允鈺。副提調沈頤之啓曰。庚炎轉甚。伏未審此時。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候一樣。各殿氣候一樣矣。
정조 3년
洪樂彬啓曰。大司憲趙時俊牌招啓辭未下。執義兪彦鏶在外。掌令金鍾厚在外。南鶴聞傳旨未下。持平李濟萬傳旨未下。洪樂淵受由在外。今日以監察茶時之意。敢啓。傳曰。知道。
정조 3년
傳于尹冕東曰。禮房承旨與都廳入侍。
정조 3년
吏曹口傳政事。恩彦君禋海溪君鶴城君楡安昌君燝安春君烿茂林君塘安川君烓雲峯君杺西溪君熠西淸君煋花陽君榷凝善君爔。
정조 3년
傳于尹冕東曰。藥房入侍。
정조 3년
尹塾啓曰。卽伏見慶尙兵使洪和輔到任狀啓。則交龜日字。在於今月十五日。而狀啓則今始到院。計其程途。已爲過限。極涉稽緩。原狀啓依例捧納。而不可無飭。慶尙兵使洪和輔。推考警責。何如。傳曰。允。
정조 3년
洪樂彬啓曰。因禁府時囚罪人柳鎭恒原情四件罪狀。繡啓囚供相左處。自本院問啓於御史處事。命下矣。問於前御史黃昇源處。則以爲臣潛行。入左水營。則民間呼怨之事。不一其端。而其中海貿煩重事段。民間以爲本營海物貿易。比前倍蓗。而雖以全鰒貿易事言之。一貼價二兩式出給後。及其捧上時。點退多端。故民間則全鰒一貼。價至爲十兩。而一年所責。多至三四百貼。他餘物種。亦皆稱此。海民同然。一辭稱怨。臣出道本營時。以海民呼怨事。推覈本營官廳色朴思性庫子奴以儉處。則全鰒一貼價。二兩酌定出給。而民間貿納之費。則可至七八兩。至於一年責應三四百貼之說。色庫輩以過實納招。故臣於書啓中。只以海貿煩重。怨謗播聞。有所論列。今此囚人之供。許多發明中。所謂定常價貿用海産者。果是酌量民情。無一分割民之端。民間所以呼怨者。在於廉價出給。點退至煩。雖三四倍價。而不能支當。則所謂遞歸時成節目蠲減云云者。臣未知其何說。更點軍事段。戰兵船更點軍合四十五名。不爲把立。其給代錢。則作爲官用。以入番砲手替行。怨言播聞。故臣於出道後。推覈於該掌將校。則近年以來。果以謬例。因循廢却。列鎭亦因此次次廢却。今則列鎭。便作謬例之意納招。故此則臣依其供辭書啓中。以謂以襲謬。廢其給代載錄。囚供中。五十年來一切停廢云者。臣未知其何據而爲說。軍餉米立本事段。民間以爲昨年軍餉米三百石。每石錢六兩式發賣。以二兩五錢立本。辭說狼藉。臣出道後。推覈於本營倉色金光白崔起英等處。則立本軍米。合爲一百十二石。而此則吏房李斗升次知發賣。色吏輩。私自犯用。又爲二十六石。大同米段。三次運賣釜山。爲一百餘石。納供吏房李斗升所供內。昨年倉米立本。合爲一百二十九石。明白納招。臣於廉探時。民間辭說。旣如是狼藉。而該吏輩納供。又以立本納供。則數爻雖與民間傳說少異。而立本旣已明白。則所謂進上價米箋文價米作錢云云者。臣實未知其何說。大同米事段。該吏捧招。不以立本納招。而以發賣納招。民間則不賣本營鎭民處。取其時價之稍踊。船運發賣釜山市場。頗有怨罵之言。故臣從實載錄於書啓中。軍器事段。旗幟則稍鮮明。改備的實。故臣據實載錄於書啓中。至於長箭段。囚供中。矣身到閫後。所追補者。爲四百部。臣點閱時。長箭則無一部完全者。箭羽則擧皆剝落。而本營軍器監官張回南所供內。長箭一部三十介內。其時修補者。一部中或一二箇改補。箭羽則通稱一部修補。明白納招。則囚供中所謂四百部追補云者。臣未知其何說。論賞狀聞。旣載軍器船所什物修補件數。而今乃以公廨城堞改新。請賞爲言者。亦見其窘遁不成說。若如囚人之供。則當初軍器與船所什物之虛張名目。莫重狀聞中。如是列錄者。臣實未曉其果是何意。軍器與軍米立本事。該色輩供辭。旣昭然俱在。臣不敢縷縷陳辨云矣。敢啓。傳曰。知道。以此問啓下該府。柳鎭恒處添問目。更招。
정조 3년
傳于沈頤之曰。柳鎭恒事。自初供。已知本事之果無模捉。而實有虛謊之嘆矣。雖以重繡啓重民命之義。斗護御史。至于今日。而今則事情如是緯繣。有不容一味含忍。一味曲循。而況昨日御史問啓之所對。鎭恒更招之所供。其明白與囫圇。自有公眼之可辨者。然猶屬之三令。昨日御史問啓。姑爲勿施。自政院。更卽問啓本事。虛謊委折於御史處。朝筵入侍承宣。旣承筵敎。昨日間啓中。太不成說處。全然未瑩條。使之分明對啓事。嚴飭。國體所在。御史之罪。豈止問啓。而以惜其官之意也。復有此問啓之命。而所對又復儱侗。則自有重繩之道。亦令知悉。
정조 3년
吏曹口傳政事。禁府都事鄭東愈。司饔奉事尹秀東相換。
정조 3년
傳于尹冕東曰。都監堂上都廳入侍。
정조 3년
沈頤之啓曰。今此仁淑元嬪發靷時及立主時。承旨一員陪從入參事。禮曹草記。允下矣。自再明日。習儀當爲進參。何承旨進去乎。敢稟。傳曰。都承旨進去。
정조 3년
鄭元始。以訓鍊都監言啓曰。今七月初三日禮葬發靷時。臣營軍兵。令中軍領率事。擧條啓下矣。溯考前後謄錄。則雖大喪時。堂上將官。例爲領率矣。今番亦依舊例擧行。何如。傳曰。允。
정조 3년
己亥六月二十四日。兼春秋洪光一。禁府啓目。白東俊更招。終不直招。刑推得情。何如。傳曰。爰辭極爲未瑩。區處又甚泛忽是如乎。更欲推問。則徒傷國體是置。刑推乙良除良。姑先出意見議處以聞爲良如敎。
정조 3년
己亥六月二十四日卯時。上御集祥門西挾室。禮房承旨都監都廳入侍時。左承旨尹冕東。假注書李百亨。記注官崔大奎。記事官金健修。都監都廳鄭志儉。以次進伏訖。上曰。都監都提調都監堂上入侍。出榻敎上曰。殿座前承旨入來。司謁先導而入來乎。冕東曰。然矣。上曰。承旨入侍時。不爲引接。司謁汰去。出榻敎冕東曰。非特司謁。小臣亦未詳審。敢此請罪矣。上曰。有何關係乎。都監都提調徐命善。都監堂上金華鎭鄭光漢鄭民始。承命以次進伏。上曰。柳鎭恒四件罪狀中更點軍。渠供以五十年謬例。因仍襲來云。則與渠創行有異。至於旗幟。雖御史。旣以鮮明爲言。且城堞修改。殆爲九千餘數。以此論之。軍容城堡。其功亦多。設有些少罪過。亦足將贖。何況所謂四件事。皆有發明之端乎。命善曰。聖敎。允當矣。上曰。大體御史於鎭恒僖東事。毁譽不實。貶褒惟意。至於昨日問啓。又不成說。當初不擇御史。寔予之過也。命善曰。人心。豈可測乎。民始曰。問啓果爲混同矣。上曰。靷行時路祭所。宮人輩必致嚃𠴲之弊。今番則另爲痛禁。勿使近入。至於班次先後。亦易亂雜無統。何以則好耶。命善曰。各有次知書吏。嚴加申飭。似當井井矣。上曰。各軍門中。事知者五六人。別定領役部將。使之檢飭。何如乎。民始曰。如是。則好矣。命善曰。禮葬都監監造官鄭東愈。日昨政。換差禁府都事矣。見今郞廳。極爲苟艱。詞訟劇務。勢難兼察。禁府都事鄭東愈。更令該曹。卽爲口傳。閑司相換。何如。上曰。依爲之。出擧條上曰。園路橋梁。幾何造成乎。華鎭曰。可改處改之。仍舊者置之。今則已皆完成矣。上曰。今番前後所費。可量三萬兩乎。華鎭曰。成服前所入。已爲六千餘兩矣。命善曰。今番省減。幾十之九。似不夥入矣。華鎭曰。入處皆有記簿。終後會計。則可知多寡矣。上曰。明日習儀矣。明日開門差早。出榻敎命書傳敎曰。昨日敍用宗臣。卽令該曹。一倂付職。仍命退。諸臣以次退出。
정조 3년
己亥六月二十四日巳時。上御誠正閣。藥房入侍時。都提調徐命善。提調具允鈺。副提調沈頤之。假注書李敏采。記注官崔大奎。記事官金健修。醫官慶絢吳道亨。以次進伏訖。上曰。惠慶宮進服淸暑六和湯十五貼。太多矣。改以加味六和湯。似好。命善曰。伏未知證情。若何。上曰。別無顯證。但元氣積敗。或多上升之氣矣。道亨曰。黃連似爲太過。加人蔘一錢。改以加減六和湯。似宜矣。上曰。當用幾貼。道亨曰。可進十貼矣。命書傳敎曰。惠慶宮進服加減六和湯十貼。製入。上曰。柳鎭恒供辭。左相見之乎。因命頤之讀奏供辭訖。上曰。可謂善作矣。命善曰。果能善作矣。上曰。尹僖東之尙今不來。尤爲無據。本事之外。慢命之罪。尤所難宥。命善曰。誠爲無據矣。上曰。鎭恒之供文。極好。必非渠作。命善曰。鎭恒。素以能文。名矣。上曰。又有善治之名矣。予所深惡者僖東。而所欲恕者鎭恒也。似涉扶抑。而靜夜思之。使僖東。處鎭恒之事。則必無異同矣。上曰。白東俊供辭。催促以入。賤臣敏采承命出。諸臣以次退出。
정조 3년
己亥六月二十四日申時。上御集祥門西挾室。都監堂上都廳入侍時。右副承旨洪樂彬。假注書李百亨。記注官崔大奎。記事官金健修。都監堂上鄭光漢。都廳鄭志儉。以次進伏訖。上曰。明日習儀時。內庭及端陽門內執事之當入者。其數。幾何。禮判出去知入。可也。上曰。尹僖東尙今不來。何故云耶。樂彬曰。聞都事所傳。則渠聞拿命後。初不食飮。且甚肥大者。當此盛熱。兼有身病。故不得驅馬作行。如是遲緩云矣。上曰。望日交龜。至今不來。亦甚怪訝。肥且有病。若或致死。豈勝慘哉。樂彬曰。若然則慘矣。而何至於斯乎。上曰。白東俊供辭亦混同。爲人未渠矣。樂彬曰。然矣。上曰。御史再次問啓。漸爲未瑩。實無可言。且許多邊將。初無一人貶論者。豈皆善治。必有曲折矣。御史今在。何處。樂彬曰。尙今待令於闕外云矣。命都廳奏陳班次圖後。上曰。發靷時守奉官所騎。分付司僕。覓給小馬。可也。樂彬曰。頗爲夙成。雖大馬。可騎矣。上曰。十歲中稍大矣。樂彬曰。然矣。上命退。諸臣以次退出。
정조 3년
傳于尹冕東曰。禮兵房承旨及陪從承旨待令。
정조 3년
鄭元始啓曰。左邊捕盜大將具明謙。以習儀。今方出去矣。所受命召。來請還納。何以爲之。敢稟。傳曰。仍佩往來。
정조 3년
洪樂彬啓曰。以時囚罪人柳鎭恒。口招供辭。前御史黃昇源處。更卽問啓事。命下矣。問于黃昇源處。則以爲臣書啓中載錄事件。皆以民間所聞。不爲相左。則一一載錄於書啓中是白如乎。海貿事段。潛行時海民呼怨之言。實爲大段。而出道後究覈於官廳色庫輩。則所供內民間所謂一年責應三四百貼云云之說。誠太過。而全鰒每貼二兩式折價貿用。則的實是白遣。民間則二兩價錢受出後。以七八兩貿納之說。矣身等亦有所聞是如納供是白乎矣。民間所傳三四百貼數爻。色庫輩旣不直招。故臣直爲刑治色庫輩後。書啓中。以海貿煩重怨謗播聞載錄者。以色庫輩所供爲準是白遣。色庫輩推覈時問目等節及以海貿招怨事刑推之狀。囚人在本營。皆已聞知是白遣。五錢加定之說。民間與色庫輩推問時。旣無現出者。故臣則未有聞焉是白乎旀。海民呼怨之說。旣不爽實。故臣果論列於書啓是白齊。更點軍事段。該掌將校推問時。以近年以來謬例因循是如納供。故臣於書啓中。謂以襲謬載錄者。亦以該掌將校所供爲準。而若是五十年謬例。則該將校必不以近年謬例納供是白乎旀。此亦臣出道在本營時所推治者。囚人亦當聞知是白齊。大同事段。民間則以軍餉米發賣立本爲言。而又以船運發賣釜山場市事。有怨罵之說。而該色庫推覈時。一百二十九石則以軍餉米立本納供是白遣。一百石則以大同米船運發賣釜山場是如納供。而此則不以立本納供。以發賣納供。則一依該色供辭。載錄於書啓中。而本營旣有大同庫舍。故該色所供大同米根本。則臣未及究竟以問是白齊。軍器事段。旗幟外諸器械。則以臣愚見。未知其爲新備兺不喩。雖所謂修補者。擧皆破傷。而該監官所供。旣皆的實。故一依該監官供辭。載錄於書啓中是白遣。至於長箭。則無一部完全者。而臣之愚見。則以一二矢改羽。謂之全部修補。事涉虛張。故果於書啓中論列是白齊云矣。敢啓。傳曰。知道。
정조 3년
尹塾啓曰。卽伏見濟州牧使金永綬封進農形狀啓。則皮封不爲具銜。莫重狀聞。如是疎忽。事體未安。原狀啓依例捧入。而不可無飭。濟州牧使金永綬。推考警責。何如。傳曰。允。
정조 3년
尹冕東。以禮葬都監郞廳。以都提調意言啓曰。發靷時道路橋梁摘奸事。本都監堂上都廳郞廳。與頓遞使。兵曹郞廳工曹郞廳繕工監提調各一員。今月二十七日依例進去之意。敢啓。傳曰。知道。
정조 3년
又以園所都監言啓曰。誌石表石。今日午時量。禮葬都監堂上。鄭民始。陪詣園所矣。臣等眼同解封裹奉審後。設所奉安之意。敢啓。傳曰。知道。
정조 3년
又以禮曹言啓曰。今此仁淑元嬪發靷下玄室返虞時。內殿望哭儀註。依例直爲書入各殿之意。敢啓。傳曰。知道。
정조 3년
洪樂彬。以義禁府言啓曰。卽接罪人尹僖東拿來都事洪留浩牒報。則昨日申時。到西氷庫船所。尹僖東暑病猝劇。症情危惡。故多般救療矣。當日亥時量物故云矣。敢啓。傳曰。知道。
정조 3년
又以義禁府言啓曰。全羅監司鄭一祥狀啓。據刑曹粘目內。肇慶廟前別檢姜栳。移本府處之事。允下矣。姜栳時在慶尙道善山地云。依例發遣府羅將拿來。何如。傳曰。待待命拿囚。
정조 3년
又以義禁府言啓曰。仁同前府使權綸。宜寧前縣監具膺李彦光。比安前縣監李錫稷等。嚴覈重繩事。傳旨啓下矣。權綸。以慶州營將。時在任所云。依例發遣府書吏交代後拿來。具膺。以大丘判官。時在任所。李錫稷。時在洪忠道林川地云。發遣府羅將拿來。李彦光。前以他罪待待命拿囚事。發關該道。未及上來。隨其所到處。發遣府羅將拿來後。添問目取招。何如。傳曰。待待命拿囚。
정조 3년
以掌令南鶴聞。持平李濟萬。正言徐有鍊等牌不進。罷職傳旨。傳于洪樂彬曰。只推。
정조 3년
傳于洪樂彬曰。尹僖東之遲滯。意者有病。故昨以救療押來之意。至於馳驛傳敎。則身爲都事。目擊其病重之狀。則雖死囚鞫囚或狀聞緩期。或手本先報。自有其例。今者都事。初無上聞之事。忽以物故草記。事極駭然。有關後弊。當該都事。爲先拿處。
정조 3년
鄭元始。以禁衛營言啓曰。本營中軍具明謙。身病猝重。勢難察任。改差何如。無批答
정조 3년
己亥六月二十五日。兼春秋洪光一。禁府啓目。白東俊之罪。令道臣詳査啓聞後。稟處。何如。傳曰。依允。
정조 3년
己亥六月二十五日卯時。上御集祥門西挾室。禮兵房承旨陪從承旨入侍時。行都承旨沈頥之。左承旨尹冕東。左副承旨鄭元始。假注書李百亨。記注官崔大奎。記事官金健修。以次進伏訖。上曰。兵曹判書權噵。守禦使徐命膺。摠戎使金孝大。御營大將李敬懋。習儀進參時。仍佩往來。正日亦依此爲之。出榻敎習儀時至。上詣殯宮後。上曰。都監堂上入來。都監都提調徐命善。提調金華鎭鄭光漢鄭民始。以次侍立訖。上曰。都監事知書吏。待令於近處。習儀發靷禮訖。節次當在正日日記上曰。朝奠上之。禮兵房承旨。待令於魂宮。上詣魂宮後。上曰。騎馬二匹立之。宣傳官二員待令。出榻敎上曰。軍士房承旨入侍。元始承命入。上曰。大轝已至路祭所乎。傳語連爲催促。上曰。魂宮都監堂上入侍。民始承命入。上曰。馳送宣傳官於路祭所。日熱如此。轝士軍得無傷者乎。特爲勞問。上曰。推考房承旨入侍。樂彬承命入。上曰。尹僖東來到西氷庫後。病勢旣重。不食糜飮。則項足鎖之解脫與否。問于禁府。旣非死罪。且聞有病。故各別救療之意。昨已下敎矣。此敎不傳而不得聞歟。竝爲知入。返虞習儀至魂宮後。節次當在正日日記上曰。俄往路祭所哭拜乎。命善曰。爲之矣。上曰。神輦降輿時。自上迎哭。則百官亦當哭四拜。此則奉慰。故當爲四拜矣。命善曰。然矣。上曰。正日儀註。以此磨鍊。可也。冕東曰。以此方添入儀註矣。上還內。諸臣以次退出。
정조 3년
懿仁王后忌辰齋戒。
정조 3년
沈頤之啓曰。刑曹判書趙㻐。除拜後過三日。不爲出肅。依定式推考警責。仍卽牌招察任。何如。傳曰。允。
정조 3년
傳于沈頤之曰。都監堂上入侍。
정조 3년
吏曹口傳政事。檢閱李信祜。
정조 3년
傳于尹冕東曰。都監堂上入侍。
정조 3년
備忘記。不過體例間事。且經數日。前領府事鄭弘淳敍用。
정조 3년
以大臣置處政事取稟。傳于尹冕東曰。爲之。
정조 3년
沈頤之啓曰。監察十三員內。三員未差。三員未署經。各處祭享。無以推移分排。在前如此之時。有未署經監察署前行公之例。今亦依此例出仕事分付。何如。傳曰。允。
정조 3년
洪樂彬啓曰。因左議政徐命善所啓。時御所公廨窓戶閪失時。入直兵曹堂郞。捧現告重勘事。擧條啓下矣。現告今已來到。以何傳旨捧入乎。敢稟。傳曰。衛將旣已分揀。此亦勿論。
정조 3년
尹冕東啓曰。修撰徐有成。以其親病。陳疏徑出。原疏以國忌齋戒退却矣。所當直捧禁推傳旨。而此與無端徑出有異。推考警責。何如。傳曰。允。
정조 3년
洪樂彬啓曰。諫院之許久闕啓。事甚未安。正言安廷玹。由限已過。卽爲牌招。何如。傳曰。允。
정조 3년
又啓曰。憲府連日監察茶時。事甚未安。除在外牌招啓辭未下外。掌令南鶴聞。持平李濟萬。竝卽牌招。何如。傳曰。允。
정조 3년
又啓曰。合辭方張之時。連日闕啓。事甚未安。今日政新除授大司憲。待下批牌招。大司諫李奎緯。一體牌招。何如。傳曰。允。
정조 3년
尹冕東啓曰。實錄堂上蔡濟恭。卽爲牌招察任。何如。傳曰。允。
정조 3년
傳于尹冕東曰。前承旨李義弼尹勉升敍用。
정조 3년
有政。吏批。判書鄭尙淳進。參判兪彦鎬未肅拜。參議柳戇病。左承旨尹冕東進。以徐有防爲工曹參議。趙㻐爲弘文提學。徐命善爲禁衛都提調。李徽之爲司僕提調。權聖應爲漢城庶尹。曺遠振爲丹陽郡守。
정조 3년
吏批啓曰。前領府事鄭弘淳敍用事。命下矣。當爲置處。而本曹只有領敦寧一窠。他大臣今方見帶。無相當窠。依例送西之意。敢啓。傳曰。知道。
정조 3년
兵批。判書權噵病。參判鄭民始病。參議柳義養入直進。參知鄭宇淳病。右副承旨洪樂彬進。領府事單鄭弘淳。副司直李義弼尹勉升。
정조 3년
尹冕東。以吏曹言啓曰。今此宗廟永寧殿秋享大祭。諸執事今方磨鍊。而都監差備官及老病與公頉外。實無推移分排之路。不得已西班實職人員。通融塡差之意。敢啓。傳曰。知道。
정조 3년
洪樂彬。以兵曹言啓曰。取考壬申前例。則設布帳外排立軍。京畿束伍軍三百五十名。以守摠兩營所屬。隨地方徵發環圍矣。今番園所。在於部字內。束伍軍不當徵發。而且有設布帳除之之命。只以前後射隊三百名環圍。事甚疎略。加數磨鍊。何如。傳曰。已下敎。
정조 3년
己亥六月二十六日。兼春秋洪光一禁府啓目。柳鎭恒屢次嚴問之下。不爲直招。所當請刑是乎矣。旣有草供入之之命。上裁。何如。傳曰。議處爲良如敎。